দীর্ঘ দিন ধরে তাঁর বিরুদ্ধে হাসপাতালের চিকিৎসক-কর্মীরাই ক্ষুব্ধ ছিলেন। অভিযোগ, যখন-তখন যার-তার বিরুদ্ধে থানায় নানা রকম অভিযোগ দায়ের করতেন তিনি। কিন্তু গোপন ক্যামেরায় তোলা একটি ভিডিও-তে শেষ পর্যন্ত নিজেই বিপাকে পড়ে গিয়েছেন জোকা ইএসআই হাসপাতালের ওই প্রবীণ দন্ত চিকিৎসক। 
অভিযুক্ত ওই চিকিৎসকের নাম প্রবাল পাল। দাঁতের সমস্যা নিয়ে তাঁর কাছে আসা এক রোগীর তিনি ভুল চিকিৎসা করেন বলে অভিযোগ। বেহালার এলআইসি কোয়ার্টারের বাসিন্দা কমল মণ্ডল নামে ওই রোগীর অভিযোগ, যে দাঁতটি তোলার জন্য প্রবালবাবুর কাছে তিনি গিয়েছিলেন, সেই দাঁত না তুলে অন্য দাঁত তুলে দেন ওই চিকিৎসক। এর পরেই ইএসআই হাসপাতালে এসে অভিযুক্ত চিকিৎসকের সঙ্গে দেখা করে এর প্রতিবাদ জানান কমলবাবু। প্রবালবাবুর বিরুদ্ধে হাসপাতাল কর্তৃপক্ষের কাছে অভিযোগ জানানোর হুমকি দেন তিনি।
গোপন ক্যামেরায় তোলা ওই ভিডিওতে দেখা যাচ্ছে, ভুল চিকিৎসার কথা স্বীকার করে নিয়ে কমলবাবুর পায়ে পড়ে ক্ষমা চাইছেন ওই চিকিৎসক। এমন ভাবে তিনি কমলবাবুর পা জড়িয়ে ধরেন যে চেয়ার থেকেই পড়ে যান ওই রোগী।
রোগী পা ধরে চিকিৎসকের ক্ষমা প্রার্থনা, দেখুন সেই ভিডিও
  
অভিযুক্ত চিকিৎসক প্রবালবাবুর সঙ্গে ফোনে যোগাযোগ করার চেষ্টা করা হয়েছিল। কিন্তু সংবাদমাধ্যমের ফোন শুনেই ‘কল ব্যাক করছি’ বলে ফোন কেটে দেন তিনি। এর পরে অবশ্য আর তাঁকে ফোনে পাওয়া যায়নি। হাসপাতালের রোগীদের সূত্রেই এই ভিডিও সংবাদমাধ্যমের হাতে এসেছে। ভিডিও-তে যা দেখা গিয়েছে, সত্যিই সেরকম ঘটনা ঘটেছিল কি না, সে বিষয়েও কোনও প্রশ্নের উত্তর দেননি ওই চিকিৎসক।
জোকা ইএসআই হাসপাতালের চিকিৎসক এবং কর্মীদের একাংশও প্রবাল পাল নামে ওই চিকিৎসকের বিরুদ্ধে ক্ষুব্ধ। তাঁদের অভিযোগ, রোগী থেকে শুরু করে সহকর্মী বা অধস্তন চিকিৎসক— সবার সঙ্গেই দুর্ব্যবহার করেন ওই প্রবীণ ডাক্তার। দক্ষিণ কলকাতার কসবার বাসিন্দা প্রবালবাবু প্রায় ১৪ বছর ধরে জোকার ইএসআই হাসপাতালে কর্মরত রয়েছেন। এই ক’বছরে অনেকের বিরুদ্ধেই পুলিশে মিথ্যে অভিযোগও নাকি দায়ের করেছেন ওই চিকিৎসক। ইএসআই হাসপাতালে কর্মরত অনেককেই যার জন্য আদালত থেকে জামিন নিয়ে আসতে হয়েছে। হাসপাতাল কর্তৃপক্ষের কাছেও ওই চিকিৎসকের বিরুদ্ধে একাধিক অভিযোগ জমা পড়েছিল। যদিও এই সমস্ত অভিযোগের পরিপ্রেক্ষিতে অভিযুক্ত চিকিৎসকের কী বক্তব্য, চেষ্টা করেও তা জানা সম্ভব হয়নি।